ຫວ່າງແລ້ວນີ້, ທ່ານພົນຕີ ຫງວຽນວັນເຫງັຍ, ຮອງຫົວໜ້າກົມໃຫຍ່ເສນາທິການກອງທັບປະຊາຊົນ ສສ. ຫວຽດນາມ ໄດ້ມີການສົນທະນາທາງອອນລາຍກັບທ່ານພົນເອກ Manoj Mukund Naravane, ຫົວໜ້າເສນາທິການທະຫານບົກອິນເດຍ.
ທີ່ການສົນທະນາທາງອອນລາຍ, ສອງຝ່າຍຖືວ່າ, ເຖິງແມ່ນວ່າໄດ້ຮັບຜົນກະທົບຈາກ ໂລກລະບາດ ໂຄວິດ-19 ກໍ່ຕາມ, ແຕ່ການຮ່ວມມືດ້ານປ້ອງກັນຊາດລະຫວ່າງກອງທັບສອງປະເທດຫວຽດນາມ - ອິນເດຍ ຍັງໄດ້ຮັບການຮັກສາ ແລະຊຸກຍູ້ໃຫ້ສອດຄ່ອງກັບສະພາບໂລກລະບາດຢູ່ແຕ່ລະປະເທດ. ສອງຝ່າຍເຫັນດີເປັນເອກະພາບນໍາກັນວ່າ ໃນໄລຍະຈະມາເຖິງຈະຜັນຂະຫຍາຍບັນດາການເຄື່ອນໄຫວຮ່ວມມືດ້ານປ້ອງກັນຊາດພາຍຫຼັງພະຍາດໂຄວິດ-19 ໄດ້ຮັບການຄວບຄຸມ ແລະລັດຖະບານສອງປະເທດ ຫວຽດນາມ - ອິນເດຍ ຍົກເລີກບັນດາຄໍາສັ່ງແຍກປ່ຽວໂດຍໄວ.
ທີ່ການສົນທະນາທາງອອນລາຍ, ທ່ານພົນຕີ ຫງວຽນວັນເຫງັຍ ຮອງຫົວໜ້າກົມໃຫຍ່ເສນາທິການກອງທັບປະຊາຊົນ ສສ. ຫວຽດນາມ ໄດ້ຢັ້ງຢືນວ່າ ຫວຽດນາມ ຍາມໃດກໍຖືເປັນສໍາຄັນການພັດທະນາການພົວພັນຮອບດ້ານ, ແທດຈິງກັບອິນເດຍ, ການຮ່ວມມືອັນແໜ້ນແຟ້ນລະຫວ່າງສອງຝ່າຍປະກອບສ່ວນສໍາຄັນເຂົ້າໃນການຮັກສາສັນຕິພາບ, ສະຖຽນລະພາບ ແລະຄວາມວັດທະນາຖາວອນລວມຂອງພາກພື້ນ ແລະສອງປະເທດ.
ສ່ວນ ທ່ານພົນເອກ Manoj Mukund Naravane ຫົວໜ້າເສນາທິການທະຫານບົກອິນເດຍ ກໍ່ໄດ້ສະເໜີວ່າໃນໄລຍະຈະມາເຖິງ, ຫວຽດນາມ - ອິນເດຍ ສາມາດເພີ່ມທະວີການແລກປ່ຽນຄະນະຜູ້ແທນທຸກຂັ້ນ, ໃນນັ້ນເນັ້ນໜັກເຖິງການເຄື່ອນໄຫວພົບປະແລກປ່ຽນນາຍທະຫານໜຸ່ມ.
ເມື່ອບໍ່ດົນມານີ້, ທີ່ການເຈລະຈານະໂຍບາຍປ້ອງກັນຊາດຫວຽດນາມ-ອິນເດຍ ຄັ້ງທີ 13 ຜ່ານລະບົບທາງອອນລາຍ ສອງຝ່າຍຖືວ່າ ເຖິງວ່າຖືກຜົນສະທ້ອນຈາກພະຍາດໂຄວິດ-19 ກໍ່ຕາມ, ແຕ່ການຮ່ວມມືດ້ານປ້ອງກັນຊາດສອງຝ່າຍຍັງໄດ້ຮັບການຮັກສາ ແລະພັດທະນາ. ກ່ຽວກັບທິດທາງການຮ່ວມມືໃນໄລຍະຈະມາເຖິງ, ສອງຝ່າຍເຫັນດີເປັນເອກະພາບສືບຕໍ່ຜັນຂະຫຍາຍບັນດາເນື້ອໃນການຮ່ວມມືຢ່າງມີປະສິດທິຜົນ; ສອງຝ່າຍເຫັນດີເປັນເອກະສັນຈະສືບຕໍ່ເພີ່ມທະວີການແລກປ່ຽນຄະນະຜູ້ແທນທຸກຂັ້ນ, ຮ່ວມມືໃນຂົງເຂດຕ່າງໆເປັນຕົ້ນຄື: ເຫຼົ່າທັບ-ເຫຼົ່າຮົບ, ການບໍາລຸງສ້າງພະນັກງານ, ອຸດສາຫະກໍາປ້ອງກັນຊາດ, ການຮັກສາສັນຕິພາບ ສປຊ, ການຮ່ວມມືໃນບັນດາເວທີປາໄສຫຼາຍຝ່່າຍ.
ໄຊພອນ